Document ID: /fineweb-2-swissfilter-quality_10-filterrobots/filtered/05604.jsonl.gz/66

Izlaskom na izbore i zaokruživanjem rednog broja ispred naziva izborne liste na glasačkom listiću, Vi ćete učestvovati u izboru 250 narodnih poslanika Narodne skupštine Republike Srbije, koji će, u Vaše i u ime svih građana Republike Srbije, donositi zakone i druge akte, birati Vladu i druge funkcionere i vršiti kontrolu Vlade i drugih državnih organa.
Kandidate za narodne poslanike predlažu političke stranke, koalicije političkih stranaka i grupe građana.
Da li mogu da glasam?
Na izborima za narodne poslanike Narodne skupštine možete da glasate:
• Ako ste državljanin/državljanka Republike Srbije,
• Ako ste navršili 18 godina života,
• Ako imate poslovnu sposobnost,
• Ako imate prebivalište u Republici Srbiji.
Kako da glasam u inostranstvu?
Ukoliko boravite u inostranstvu na dan izbora, morate da podnesete zahtev da se u birački spisak upiše podatak da ćete na predstojećim izborima glasati u inostranstvu. Taj zahtev podnosite diplomatsko-konzularnom predstavništvu Republike Srbije, i to do 30. maja 2020. godine.
Diplomatsko-konzularna predstavništva Vaš zahtev prosleđuju opštinskoj/gradskoj upravi prema mestu Vašeg prebivališta u Republici Srbiji.
Ukoliko ste upisani u birački spisak, opštinska/gradska uprava će doneti rešenje da ste izrazili želju da glasate prema mestu boravišta u inostranstvu.
Da li sam upisan/a u birački spisak?
Možete proveriti da li ste upisani u birački spisak upitom na internet stranici https://upit.birackispisak.gov.rs.
Ukoliko niste upisani u birački spisak ili su u njemu nepravilno upisani Vaši podaci, podnesite zahtev za upis ili promenu u birački spisak neposredno opštinskoj/gradskoj upravi prema mestu Vašeg prebivališta u Republici Srbiji ili preko diplomatsko-konzularnog predstavništva sve do zaključenja biračkog spiska, odnosno do 5. juna 2020. godine.
Nakon zaključenja biračkog spiska, pa sve do 17. juna 2020. godine, zahtev za upis ili promenu u biračkom spisku možete podneti Ministarstvu državne uprave i lokalne samouprave, direktno ili preko opštinske/gradske uprave prema mestu Vašeg prebivališta u Republici Srbiji.
Vi se upisujete u birački spisak prema poslednjem prebivalištu pre odlaska u inostranstvo, odnosno poslednjem prebivalištu jednog od Vaših roditelja.
Gde mogu da glasam?
Nakon određivanja biračkih mesta za glasanje u inostranstvu od strane Republičke izborne komisije, opštinska/gradska uprava prema mestu Vašeg prebivališta u Republici Srbiji će doneti rešenje da ćete glasati prema mestu boravišta u inostranstvu i naziv biračkog mesta na kome ćete glasati, a koje će Vam se dostaviti.
U Švajcarskoj Konfederaciji biće otvorena tri biračka mesta:
- Ambasada Republike Srbije u Bernu,
- Generalni kozulatu Republike Srbije u Cirihu
- Kongresni centar u Luganu, (Palazzo dei Congressi)
Ukoliko nije određeno biračko mesto na kome ste izrazili želju da glasate prema mestu boravišta u inostranstvu, moći ćete da glasate samo u Republici Srbiji, odnosno prema mestu Vašeg prebivališta u Republici Srbiji.
Kada mogu da glasam?
Glasanje se obavlja 21. juna 2020. godine, s tim što će za glasanje u inostranstvu Republička izborna komisija odrediti datum i vreme početka i završetka glasanja u zavisnosti od vremenske zone u kojoj se glasanje u inostranstvu obavlja.
Biračka mesta otvaraju se u 7.00 časova, a zatvaraju se u 20.00 časova. Možete glasati u bilo kom trenutku u ovom vremenskom periodu.
Ukoliko se zateknete na biračkom mestu prilikom zatvaranja biračkog mesta ili neposredno ispred, omogućiće Vam se da glasate.
Koji dokument treba da ponesem da bih glasao/la?
Da biste glasali, morate dokazati svoj identitet. Identitet se dokazuje samo važećom ličnom kartom ili pasošem.
Ukoliko je rok važenja Vaše lične karte ili pasoša iste- kao, sa sobom, pored istekle lične karte ili pasoša, ponesite i potvrdu da ste Ministarstvu unutrašnjih poslova podneli zahtev za izdavanje nove lične karte ili pasoša.
U slučaju da imate drugo prezime u odnosu na ono koje je upisano u izvodu iz biračkog spiska, birački odbor će Vam omogućiti da glasate ako na osnovu slike i JMBG u dokumentu kojim dokazujete identitet može da utvrdi da je u pitanju lice koje je upisano u izvod iz biračkog spiska.
Prilikom utvrđivanja identiteta, poželjno je da predate i obaveštenje o danu i vremenu održavanja izbora koje bi trebalo da Vam je dostavljeno najkasnije pet dana pre izbora.
Šta se dešava kada odem da glasam?
Kada na dan izbora dođete na svoje biračko mesto, članovi biračkog odbora:
• proveriće Vam desni kažiprst UV lampom, da bi utvrdili da li ste već glasali,
• utvrdiće Vaš identitet, proverom podataka iz Vaše lične karte ili pasoša,
• pronaći će Vas u izvodu iz biračkog spiska i zaokružiće redni broj ispred Vašeg imena,
• tražiće Vam da se potpišete u izvod iz biračkog spiska, • predaće Vam glasački listić,
• obeležiće Vam desni kažiprst sprejom,
• edukovaće Vas o načinu glasanja i uputiće Vas ka mestu
predviđenom za glasanje.
Koji je način glasanja?
Kada pristupite mestu predviđenom za glasanje, treba da se upoznate sa sadržajem glasačkog listića koji Vam je uručen. Glasački listić sadrži spisak svih izbornih lista koje učestvuju na izborima. Glasate tako što zaokružujete redni broj ispred naziva izborne liste za koju želite da glasate.
Glasate sami i u tajnosti (iza paravana koje obezbeđuje tajnost glasanja).
Kada zaokružite redni broj, glasački listić treba da pre- savijete i da ga ubacite u glasačku kutiju.
Kako glasati uz pomoć pomagača?
Ukoliko neki birač nije u mogućnosti da samostalno glasa na biračkom mestu (nepismeno lice), ima pravo da na biračko mesto povede pomagača koji će umesto njega popuniti glasački listić/glasačke listiće onako kako mu birač odredi.
PODSETNIK ZA GLASANJE
❶ Proverite da li ste upisani u birački spisak.
❷ Podnesite zahtev za upis/promenu u birački spisak opštinskoj/gradskoj upravi prema mestu Vašeg pre- bivališta u Republici Srbiji ili preko diplomatsko-konzularnog predstavništva, ukoliko za to postoji potreba.
❸ Podnesite zahtev diplomatsko-konzularnom predstavništvu Republike Srbije da se u birački spisak upiše podatak da ćete na predstojećim izborima glasati u inostranstvu.
❹ Proverite na kom biračku mestu glasate, odnosno gde ste upisani u izvod iz biračkog spiska.
❺ Isplanirajte Vaš dolazak na biračko mesto na dan izbora.
❻ Proverite da li imate važeću ličnu kartu ili pasoš.
❼ Informišite se kod članova biračkog odbora o načinu glasanja, ako imate bilo kakvu nedoumicu.
❽ Povedite pomagača na biračko mesto ukoliko niste u mogućnosti samostalno da glasate.
REPUBLIČKA IZBORNA KOMISIJA Beograd, 2020.